የውጭ  ምንዛሪ ችግሩን  ለመፍታት የሚያስችል  የአሠራር ሥርዓት በቅርቡ ይፋ ይደረጋል
የውጭ ምንዛሪ ችግሩን ለመፍታት የሚያስችል አዲስ የአሠራር ሥርዓት ጥናት  መጠናቀቁንና  በቅርቡ  ለህዝብ  ይፋ  ተደርጎ  ወደ ሥራ  እንደሚገባ  የብሔራዊ ባንክ አስታወቀ ።የብሔራዊ ባንክ ዋና ገዥ ዶክተር  ይናገር  ደሴ የውጭ  ምንዛሪን  በተመለከተ  ከተለያዩ የባለድርሻ አካላት ባደረጉት ውይይት እንደገለጹት አገሪቱ ያጋጠማትን የውጭ ምንዛሪ እጥረት  ለመፍታት  መንግሥት  የተለያዩ  ስልቶችን  ነድፎ እየተንቀሳቀሰ ይገኛል ።ጠቅላይ ሚንስትር ዶክተር አብይ አህመድ ያቀረቡትን ጥሪ ተከትሎም በርካታ የአገር ውስጥና የውጭ አገር ገንዘቦች ወደ ባንክ እየመጣ ስለመሆኑም የተናገሩት ዶክተር ይናገር በቅርቡ ዝርዝር መረጃው ለህብረተሰቡ ይፋ ይደረጋል  ብለዋል ።በአገር ውስጥ ባለሃብቶችና የተለያዩ ባለድርሻ አካላት ከውጭ ምንዛሪ ጋር በተያያዙ የሚፈጠሩ ችግሮችን ለመፍታት ከመንግሥት ተባብረው እንዲሠሩም ዶክተር ይናገር ጥሪ አስተላልፈዋል ።ዶክተር ይናገር ከባለድርሻ አካላት ጋር ባደረጉት ውይይትም ከባለሃብቶች ለቀረቡላቸው ቅሬታዎች በሠጡት ምላሽ እንደገለጹት በቅርቡ በአገሪቱ ለውጭ ምንዛሪ እጥረት መከሰት የውጭ ምንዛሪ  አፈጻጸም  ዝቅተኛ መሆን በምክንያትነት ይጠቀሳል ብለዋል ።በተጨማሪም ወቅቱ የሚጠይቀውን መስፈርት ያላሟሉ መመሪያዎችና አሠራሮች እንዲሁም ኃላፊነት የጎደላቸውና ለግል ጥቅማቸው ቅድሚያ የሠጡ የብሄራዊ ባንክ አመራሮችና ሰራተኞች ለተፈጠረው ችግር የራሳቸውን አስተዋጽኦ  ማበረከታቸውን ገልጸዋል ፡፡            